# Recueil général et complet des fabliaux des 13e et 14e siècles/XXV
### XXV LA SAINERESSE.

1 D’un borgois vous acont la vie, Qui se vanta de grant folie Que fame nel poroit bouler. Sa fame en a oï parler ; 5Si en parla privéement, Et en jura un serement Qu’ele le fera mençongier, Jà tant ne s’i saura gueter. ﻿.I. jor erent en lor meson 10La gentil dame et le preudon ; En un banc sistrent lez à lez ; N’i furent guères demorez, Ez-vos un pautonier à l’uis Moult cointe et noble, et sambloit plus 15Fame que home la moitié, Vestu d’un chainsse deliié, D’une guimple bien safrenée, Et vint menant moult grant posnée ; Ventouses porte à ventouser, 20Et vait le borgois saluer En mi l’aire de sa meson.
« Diez soit o vous, sire preudon,
Et vous etvostre compaignie. — Diex vous gart, dist cil, bele amie ;
25Venez seoir lez moi icy.
— Sire, dist-il, vostre merci,
Je ne sui mie trop lassée.
Dame, vous m’avez ci mandée
Et m’avez ci fete venir ;
30Or me dites vostre plesir. »
Cele ne fu pas esbahie :
« Vous dites voir, ma douce amie,
Montez là sus en cel solier ;
Il m’estuet de vostre mestier.
35Ne vous poist, dist-ele au borgois,
Quar nous revendrons demanois ;
J’ai goute ès rains moult merveillouse, Et, por ce que sui si goutouse,
M’estuet-il fere .I. poi sainier. »
40Lors monte après le pautonier ;
Les huis clostrent de maintenant.
Le pautonier le prent esrant ;
En .I. lit l’avoit estendue
Tant que il l’a .III. fois foutue.
45Quant il orent assez joué,
Foutu, besié et acolé,
Si se descendent del perrin
Contreval les degrez ; en fin
Vindrent esrant en la meson.
50Cil ne fut pas fol ni bricon,
Ainz le salua demanois :
« Sire, adieu , dist-il au borgois.
— Diez vous saut, dist-il, bele amie ;
Dame, se Diex vous benéie,
55Paiez cele fame moult bien ;
Ne retenez de son droit rien
De ce que vous sert en manaie.
— Sire, que vous chaut de ma paie,
Dist la borgoise à son seignor ?
60Je vous oi parler de folor,
Quar nous deus bien en couvendra. »
Cil s’en va, plus n’i demora ;
La poche aus ventouses a prise.
La borgoise se r’est assise
65Lez son seignor bien aboufée.
« Dame, moult estes afouée.
Et si avez trop demoré.
— Sire, merci, por amor Dé,
Jà ai-je esté trop traveillie ;
70Si ne pooie estre sainie,
Et m’a plus de .C. cops férue,
Tant que je sui toute molue ;
N’onques tant cop n’i sot ferir
C’onques sanc en péust issir ;
75Par .III. rebinées me prist.
Et à chascune fois m’assist
Sor mes rains deux de ses peçons,
Et me feroit uns cops si lons ;
Toute me sui fet martirier,
80Et si ne poi onques sainier.
Granz cops me feroit et sovent ;
Morte fusse, mon escient,
S’un trop bon oingnement ne fust.
Qui de tel oingnement éust, 85Jà ne fust mes de mal grevée.
Et, quant m’ot tant demartelée.
Si m’a après ointes mes plaies
Qui moult par erent granz et laies,
Tant que je fui toute guerie.
90Tel oingnement ne haz-je mie.
Et il ne fet pas à haïr,
Et si ne vous en quier mentir ;
L’oingnement issoit d’un tuiel.
Et si descendoit d’un forel
95D’une pel moult noire et hideuse.
Mès moult par estoit savoreuse. »
Dist li borgois : « Ma bèle amie,
A poi ne fustes mal baillie ;
Bon oingnement avez éu. »
100Cil ne s’est pas apercéu
De la borde qu’ele conta.
Et cele nule honte n’a
De la lecherie essaucier ;
Portant le veut bien essaier ;
105Jà n’en fust paie à garant,
Se ne li contast maintenant.
Por ce tieng-je celui à fol
Qui jure son chief et son col
Que fame nel poroit bouler
110Et que bien s’en sauroit garder.
Mès il n’est pas en cest païs
Cil qui tant soit de sens espris
Qui mie se péust guetier
Que fame nel puist engingnier,
115Quant cele, qui ot mal ès rains,
Boula son seignor premerains.
* ↑ XXV. — La Saineresse, p. 289. Publié par Barbazan, III, 149 ; par Méon, III, 451-454 ; et donné en extrait par Legrand d’Aussy, IV, 308-309, sous le titre « De la femme qui se fit saigner ».
* ↑ Vers 3 — n’el, lisez nel.
* ↑ 16 — deslié, lisez deliié.
* ↑ 61 — convendra, lisez couvendra.
* ↑ $^{et}$ 96 et 111 — Mais, lisez Mès.
* ↑ 116 — presmerains, lisez premerains.